לואיי אל-שריף

לואיי אל-שריף (בערבית: لؤي الشريف; נולד ב-11 בנובמבר 1982) הוא בלשן, מחנך, אושיית רשת ופעיל שלום יליד ערב הסעודית ממוצא מצרי המתגורר באבו דאבי, איחוד האמירויות הערביות. אל-שריף פועל למען שיפור היחסים בין העולם הערבי לישראל וידוע בפעילותו לקידום נורמליזציה בין ערבים לישראלים ולעידוד דיאלוג בין־דתי. הוא פועל גם לקידום המאבק באנטישמיות בחברות בעלות רוב מוסלמי.

לואיי אל-שריף עושה שימוש במומחיותו הבלשנית בשפות שמיות, ובהן ערבית ועברית, ככלי לגישור על פערים תרבותיים. פעילותו כוללת נאומים בפורומים בינלאומיים, סיורים בקמפוסים ויצירת תוכן המעודד את הסכמי אברהם כמודל לשלום אזורי. למרות איומי מוות שקיבל בשל עמדותיו הפרו־ישראליות, הוא מוסיף לטעון לקיומה של הלימה תאולוגית בין האסלאם לציונות, ומציג את עצמו כדמות בולטת בהתמודדות עם קיצוניות ובקידום יחסים בין ערבים ליהודים.

 ביוגרפיה 
אל-שריף גדל בג'דה שבערב הסעודית לאב מצרי, במשפחה מוסלמית אדוקה בעלת תפיסות מסורתיות. הוא חונך לחשוב שאלוהים רוצה שישנא יהודים ונוצרים.

בשנת 2010 חל שינוי משמעותי בתפיסת עולמו של אל-שריף, אשר התרחש בעקבות מפגש עם משפחה מארחת יהודית תימנית בפריז, כשנסע לשם כדי ללמוד צרפתית. בתחילה הוא חשש כשראה מגן דוד בבית והבין שהם יהודים, ועל כן ביקש מתוכנית הלימודים בחו"ל להעביר אותו לבית אחר. עם זאת, הוא שינה את דעתו לאחר שהכיר את מארחיו ואכל איתם, למד על יהדות וחגים יהודיים. היכרות זו הייתה הפעם הראשונה בה פגש יהודים בחייו והיא שינתה את אמונותיו הקודמות לגבי יהודים וישראל. כשחזר לערב הסעודית, תפיסתו השתנתה לצמיתות, והוא הפך לתומך בשלום והבנה בין מוסלמים ליהודים.

הוא החל לבקר באיחוד האמירויות הערביות בשנת 2016, ומתגורר באבו דאבי מאז 2020. הוא משבח את הסכמי אברהם וצעדים אחרים שננקטו על ידי ממשלת איחוד האמירויות הערביות בשנים האחרונות כדי לשפר את הפתיחות והקבלה של תרבויות שונות. באיחוד האמירויות הערביות, הוא ומשפיענים אחרים קיימו מפגשים וארוחות בין-דתיות לרגל חגים יהודיים ומוסלמיים כאחד. פעילותו בתחום הדיאלוג הבין-דתי זכתה לשבחים מהרב הראשי של איחוד האמירויות הערביות לוי דוכמן והרב יהודה סרנה.

במהלך מלחמת חרבות ברזל, אל-שריף הביע את דעתו כי המלחמה הפכה את האפשרות לשלום לרחוקה יותר, אך אמר כי המלחמה יכולה להסתיים באופן מיידי אם חמאס יניח את נשקו וישחרר את החטופים. הוא מתח ביקורת על המחאות נגד ישראל במדינות המערב, באומרו שהאמריקאי הממוצע אינו מבין את הסכסוך ויש לו השקפה לא מציאותית על חמאס.

עמדותיו בנושא ציונות ואסלאם
לואיי אל-שריף טוען כי הציונות מייצגת את זכותו של העם היהודי להגדרה עצמית במולדתו, עמדה שלדעתו נתמכת על ידי הקוראן. לדבריו, "ניתן להגדיר את הציונות במשפט אחד: זכותם של יהודים להגדרה עצמית במולדתם" אל-שריף מוסיף וטוען כי הנביאים היהודים הם חלק בלתי נפרד מהמסורת האסלאמית, ולפיכך הכחשת הזיקה היהודית לארץ ישראל פוגעת ביסודות האמונה האסלאמית.

פעילות הסברתית
פעילותו הציבורית של אל-שריף מתמקדת בקידום נורמליזציה ודיאלוג בין-קהילתי בין ישראל לעולם הערבי, בייחוד ברוח הסכמי אברהם. הוא מוכר כדמות מפתח בקרב משפיענים ערבים הפועלים לשינוי התפיסה האזורית כלפי ישראל, תוך שילוב של הסברה היסטורית, ביקורים רשמיים ופעילות אקדמית וציבורית בזירה הבינלאומית.

תמיכה בנורמליזציה
לואיי אל-שריף הביע תמיכה פומבית עקבית בהסכמי אברהם משנת 2020, אותם הוא רואה בהם כנקודת מפנה לקידום תהליכי נורמליזציה במזרח התיכון בין מדינות ערב לישראל, תוך יצירה של שינוי תודעתי ודיפלומטי באזור. לדבריו, הסכמי אברהם הם מודל לשילובה של ישראל במרחב המזרח-תיכוני, באופן המאפשר את בידודם של גורמים המתנגדים לתהליכי שלום.

פעילות ציבורית
במסגרת פעילותו ערך אל-שריף מספר ביקורים בישראל וסייר באתרים היסטוריים מרכזיים, בהם עיר דוד. סיורים אלו נועדו להעמיק את היכרותו עם שורשיה העתיקים של ירושלים וזיקתה המקראית לדוד המלך.
ביקורים אלו משקפים את מחויבותו למעורבות ישירה ולמאבק במידע מוטעה בנוגע למורשת ישראל. אל-שריף נמנה עם דמויות ציבוריות בולטות בעולם הערבי, אשר דוגלות בנורמליזציה בעקבות הסכמי אברהם. הוא רותם את השפעתו הציבורית לגישור על פערים, לקידום הבנה בין-קהילתית ולהבלטת ההזדמנויות הדיפלומטיות הגלומות בכינון יחסים בין מדינות ערב לישראל.

אל-שריף עורך סבבי הרצאות בקמפוסים של מכללות ואוניברסיטאות ברחבי ארצות הברית, שם הוא משתף פעולה עם ארגונים יהודיים ופרו-ישראליים לקידום הבנה בין-קהילתית ולרתימת סטודנטים ליוזמות שלום במזרח התיכון. הוא נואם בוועידות בינלאומיות, בהן פסגת "ג'רוזלם פוסט" במיאמי וכנסי StandWithUs, במטרה לקדם מאמצי פיוס משותפים. אירועים אלו כוללים לרוב פאנלים והופעות פומביות המדגישים את חשיבותו של השיח הבין-תרבותי.

במסגרות בין-דתיות, פונה אל-שריף לקהלים מעורבים באירועים מגוונים, דוגמת מפגש "להאיר את תל אביב" (Light Up Tel Aviv) שנערך במהלך חג החנוכה. במסגרת זו, הוא נושא דברים ומשתתף במפגשים אינטראקטיביים לצד משפיענים מוסלמים ויהודים.

 ביקורת ציבורית
פעילותו של אל-שריף לקידום נורמליזציה בין מדינות ערב לישראל עוררה התנגדות בעולם הערבי, שבו הרוב מוסיף להתנגד להכרה מלאה בישראל. מבקרים המזוהים עם תנועת "האחים המוסלמים" תייגו אותו כ"מעריץ של הציונות" או "מנרמל" (normalizer) – מונח גנאי המופנה כלפי אלו הדוגלים בכינון קשרים עם ישראל. מבקרים אלו מאשימים אותו בקידום נרטיבים התואמים לנקודות המבט הישראליות. אל-שריף, מצידו, בחר להגיב לכך באימוץ הכינוי "מנרמל" בגאווה.
הגדרתו העצמית כציוני העצימה את הביקורת כלפיו, בייחוד בהקשרים של מדינות בעלות רוב מוסלמי, שבהן המונח "ציונות" מעורר התנגדות עזה ללגיטימיות של מדינת ישראל. מבקריו הרואים בנורמליזציה בגידה באינטרסים הפלסטיניים, טוענים כי שימת הדגש שלו על הטענה היהודית לזכות על ארץ ישראל גורם להתעלמות מהנרטיב הפלסטיני ולרידוד מורכבות הסכסוך הישראלי-פלסטיני.

בנוסף, השתתפותו באירועים שאורגנו על ידי ארגונים פרו-ישראליים והופעותיו לצד גורמים ישראלים היוו מושא לביקורת. לדוגמה, אל-שריף היה פעיל בארגונים כמו StandWithUs ודיבר באירועים שקידמו את הסכמי אברהם, מה שהצית עוד יותר ביקורת מצד אלו הרואים בהסכמים האלה אישור לאג'נדה פוליטית ספציפית.

 ראו גם 
 רוואן עות'מן
 לואי אחמד
 יסמין מוחמד

 קישורים חיצוניים 

 הערות שוליים 

קטגוריה:פעילים פוליטיים אסלאמיים
קטגוריה:ציונים ערבים
קטגוריה:ילידי 1982